Brandstofpryse styg weer skerpArgieffoto ter illustrasie (Foto: Unsplash) Brandstofpryse sal Woensdag vir die tweede agtereenvolgende maand aansienlik styg. Die departement van energie het bevestig dat die prys van 93-oktaan-petrol met R1,63 per liter sal styg terwyl 95-oktaan-petrol met R1,72 per liter sal styg. Diesel met ŉ swaelinhoud van 0,05% sal met R1,73 per liter styg en diesel met ŉ swaelinhoud van 0,005% sal met R1,69 per liter styg. Paraffien word R2,14 duurder per liter terwyl gas met R4,48 per kilogram duurder word. Volgens die departement is die hoofredes vir die styging weens die rand-dollar-wisselkoers en die styging in oliepryse en petroleumprodukte. Die Automobiel-Assosiasie (AA) het vroeër gesê die rand het in Junie ongeveer 34 sent teenoor die Amerikaanse dollar versterk, hoewel die plaaslike geldeenheid steeds sowat R2,50 swakker teenoor die dollar is as voor die Covid-19-pandemie en die land se kredietafgradering. “Ons kan nie oorbeklemtoon watter invloed die ineenstorting van die rand tans op brandstofverbruikers het nie. Indien die rand gebly het op die vlak wat dit was voor die Covid-19-pandemie, sou brandstofverbruikers waarskynlik volgende maand ŉ daling van 75 sent per liter in brandstofpryse gesien het,” het die AA gesê. Die petrolprys het begin Junie met R1,18 per liter gestyg, terwyl die prys van diesel met tussen 21c en 22c per liter gestyg het. Paraffien het met tussen 40c en 54c gestyg en gas met R1,98.